**NARCIS U ZRCALU**

 "Depresija je skriveno lice Narcisa, ono koje će ga odvesti u smrt, ali kojega nije svjestan ogledajući se u zrcalu." Citat je to iz knjige „Crno sunce - depresija i melankolija“ spisateljice Julije Kristeve. Volim njezino pisanje. U mnogo slučajeva, njezine mi knjige pomažu shvatiti sebe. "Spusti tu knjigu, Rene, to su budalaštine. To nije stvarni život", govorila mi je baka nakon nekoliko pročitanih rečenica. To me uznemirilo. Ona, ona je gledala svoje serije, udubljena, ne obraćajući pozornost na moje napuštanje dnevnog boravka. Na krevetu moje zatamnjene sobe počelo je naviranje raznih pitanja. "Izgledam li zapravo dovoljno dobro?" Išlo mi je to kroz glavu pri pogledu na vlastito tijelo. Telefon mi je prštao od notifikacija, no to mi nije bilo bitno. Zazvonio je iritantno: "Pa, gdje si ti?! Već satima pričamo o tome što se desilo danas i što je on…"
"To nisu moja posla. Trenutno ne želim pričati. Čitam knjigu", time je poziv samo tako bio prekinut. Stojim ispred ogledala, u mraku, vidim samo obrise svoga tijela. Ma da, ja nisam prosjek. Više sam od prosjeka... Jesam li?

 Iduće jutro. Kišovito je. Bez doručka, samo uz čašu hladne vode izlazim iz kuće. Ne treba mi više od toga. Svi moji prijatelji, ako bi se tako mogli nazvati, čekaju me ispred kuće. Vrijeme je da krenem u školu, u okružju ljudi koji me vole, ali zasigurno ne zbog moje osobnosti koju niti zapravo i ne poznaju dovoljno. Vole me zato što sam za njih *superior*. Danonoćno mi komplimentiraju. Govore mi stvari koje već znam. Nesumnjivo, vole me. Barem mi se tako čini. Kada se odmaknem, pa i na nekoliko minuta, iza sebe čujem žubor istih ljudi koji me tako 'neopisivo' vole. To me uvijek razočara… razina tih rečenica i ispraznih razgovora… Želim li zaista biti u okružju takvih ljudi?

 Ulazim u školu, posve slučajno, prolazeći pokraj dvoje prijatelja, načujem uvredljive riječi… na moj račun. Kao da me grom ošinuo. Dakle, sredina gdje svi vole sve samo iz puke ljubomore, prave se da su netko tko nisu. Sjedam u praznu klupu. "Kako je to mogao reći.... o meni? O meni!?" prolazilo mi je kroz glavu, "moj najbolji prijatelj." Neko vrijeme sam u paraliziranom stanju. Ali tada se zapitam: “Volim li ja njih zaista? Ili su mi dragi jer ja njima imponiram zbog svog izgleda?“ Pa meni ne trebaju ti ljudi. Maknut ću se od njih i naći potpuno novo društvo, svi žele biti moji prijatelji! Dižem se, u hodniku su grupice mladih. Odlučno prilazim jednoj grupi učenika koji se smiju, glasno iskazuju svoje veselje. Želim biti kao oni; iako oni (uopće ne sumnjam) žele biti kao ja.

 "Rene. Drago mi je", moja rečenica još nije bila završena, prekinula me djevojčica iz skupine: "Znamo tko si. Svi znaju", zakolutala je očima. "Zakon, znači, vi ste moja nova ekipa?" Zbunila me njezina izjava. Svi su gledali u mene, prezirno… ili mi se samo tako učinilo."Ti si Rene. Svi te znaju. Ne zato što smo opsjednuti tobom, već zato što te srećemo na istim školskim hodnicima, već godinama. Vi, narcisi! Nikog ne vidite zapravo… osim sebe samih. Nikada niste imali dovoljno interesa prići nam," povisila je glas, "stoga što vi, narcisi, nemate empatije za druge. Naviknuti ste da ljudi dolaze k vama. Arogantni ste, a takve se ljude ne voli. Zašto bi itko blizu sebe htio osobu bez osjećaja, bez ikakve empatije? Iz osoba koje su pored vas, zbog svoje sebičnosti, uzimate njihovu pozornost, divljenje i zadnje trunke emocija. Zašto bi itko želio imati takvu osobu uz sebe?!"

 "A-ali…" jedva izustih. Ovo me neočekivano zgromilo. Dva puta u kratkom vremenu - udarac…Tko sam ja? Prekretnica u sonati, kontrast, trenutak sumnje i lucidnosti. Zar me ljudi zaista vide na taj način? Nikada prije mi na pamet nije palo razmišljati tako. Jesam li to zbilja ja? Samo nadmeno uzimam i ne vidim druge zapravo? Nemoguće. A možda…?

 Nikada sebe, iako znajući da imam mane kao i ostali ljudi, ne vidim kao lošu osobu. Oni možda i nisu za mene. Možda bi se od ljudi trebalo maknuti. Napraviti korak unazad. Zato što… ne. Nisam prikaz savršenosti. Znam. Ali jesam li TO kako me drugi vide? Vide li oni pogrešno… ili ja? Zbunjenost… nelagoda… Tko sam? Ne želim sada o tome razmišljati! Ponirem, osjećam da me vuče nešto… dolje. Ne volim tko sam sada. Vrata sobe su zaključana, barem zasada. Neka tako i ostane.

 "Priča o depresiji iznova će nas odvesti u močvarni predio mita o Narcisu. No ovaj put u njemu nećemo vidjeti sjajno i krhko ljubavno idealiziranje, već, naprotiv, sjenu bačenu na krhko Ja. Sjenu očaja." (J. K.)

**Paula Zrinski, 8.razred**

**Osnovna škola Oroslavje, Oroslavje**

**Mentorica: Sanja Jelačić**